Hedda Hynne

Hedda Hynne (født 1990) er en norsk, tidligere friidrettsutøver som konkurrerer i sprintløp og mellomdistanseløp. Fra 2018 representerer hun IK Tjalve etter at hun inntil da representerte Strindheim IL. Hun ble norgesmester på 800 meter utendørs i 2014, 2018 og 2019, og innendørs i 2012, 2015 og 2020. Hynne er norgesrekordholder på 800 meter med tiden 1.58,10. 

17. august 2016 ble Hynne første norske kvinne til å representere Norge på kvinnenes 800 meter i Olympiske leker.

 Karriere 
 2011 
Hynne deltok i NM i friidrett innendørs 2011, der hun ble slått ut i semifinalen på 60 meter, der hun løp på 8,13.AndRo Data - Resultater NM Innendørs 2011, besøkt 26. mars 2016. I innledningsheatet løp hun på 8,05. Hun deltok også på 200 meter, og løp på 25,65 sekunder i innledningsheatet, men ble diskvalifisert. I Ungdomsmesterskapet innendørs 2011, som ble arrangert sammen med NM innendørs, kom hun på tredjeplass på 400 meter, bak Tara Marie Norum og Yngvild Elvemo.AndRo Data - Resultater UM Innendørs 2011, besøkt 26. mars 2016.

I Världsungdomsspelen 2011 deltok hun på 200 meter, men ble slått ut innledningsheatet.Track and Fiels - Världsungdomsspelen 2011-07-08/10, besøkt 26. mars 2016. Hun deltok også på 400 meter, men ble diskvalifisert for å trå på linjen. Hun deltok i NM i friidrett 2011, der kom hun på tredjeplass i sitt innledningsheat og nådde ikke finalen. Ved Norway Games 2011 kom hun på annenplass på 400 meter. 

 2012 
I NM i friidrett innendørs 2012 vant hun 800 meter, foran sin klubbvenninne Yngvild Elvemo, med tiden 2:12,90.AndRo Data - NM innendørs 2012, besøkt 26. mars 2016. På 400 meter kom hun på tredjeplass. Hun vant både 400 og 800 meter i Ungdomsmesterskapet innendørs i 2012.

Hun deltok i Världsungdomsspelen i 2012, og på 400 meter vant hun sitt finaleheat, som var ett av fire finaleheat. Sammenlagt kom hun på sjetteplass på denne distansen.Track and Field - Världsungdomsspelen 2012-07-07/09 , besøkt 26. mars 2016. Hun løp 200 meter på 26,08, og gikk ikke videre fra sitt innledningsheat. Hun ble tatt ut til å delta i Nordisk-baltisk U23-mesterskap i friidrett 2012 på Jessheim, og kom der på tiendeplass på 400 meter.AndRo Data - Nordic-Baltic U23 Championships 2012, besøkt 26. mars 2016.

 2013 
I juni 2013 deltok hun i BMC Grand Prix i Manchester, og satte personlig rekord på 800 meter med tiden 2:07.15.The Power of 10 - BMC Grand Prix External Results 1 Jun 13, besøkt 26. mars 2016. Under Bislett Games deltok hun på 1500 meter i den nasjonale delen av stevnet, og kom på 14.-plass. Hun deltok også i Världsungdomsspelen i 2013, og kom på fjerdeplass på 400 meter.Track and Field - Världsungdomsspelen 2013-06-28/30, besøkt 26. mars 2016.

Hynne kom på annenplass på 800 meter i NM i friidrett 2013, kun slått av Trine Mjåland. Hynne løp her på 2:05,11. Hun deltok også på 400 meter, der hun kom på fjerdeplass.AndRo Data - NM Friidrett 2013 KS 400 m, Finale, besøkt 26. mars 2016.

 2014 
Hun kom på annenplass på 800 meter i Norwegian Grand Prix i mai 2014. Under IFAM-stevnet i Oordegem i Belgia senere i mai ble hun ikke blant de ti raskeste på 800 meter, som løp A-finalen, men ble nummer 3 i B-finalen.Siste.no - 3.-plass for Pedersen , besøkt 26. mars 2016. Hun kom på 3.-plass på 800 meter ved de nasjonale løpene ved Bislett Games.Dagsavisen - Henrik ble høydepunktet, besøkt 27. mars 2016. Hun kom også på tredjeplass ved Gouden Spike i Nederland.

Den 19. juli 2014 satte hun personlig rekord på 800 meter under KBC-Nacht i Belgia, der hun løp på 2:02,24 og kom på sjetteplass. Hun ble tatt ut til EM i friidrett 2014, men tiden hennes i innledningsheatet holdt ikke til en plass i semifinalen. Hun løp på 2:05,08, som var 22. beste tid i innledningsheatene. Hun vant 800 meter og fikk bronse på 400 meter i NM i friidrett 2014. I slutten av august deltok hun i Young Diamond's Challenge, som ble arrangert under Diamond League-stevnet i Zürich, og kom der på tredjeplass.

 2015 
I NM i friidrett innendørs 2015 på Steinkjer vant hun 800 meter, og hun kom på annenplass på 400 meter bak Sara Dorthea Jensen. Som en del av Tyrvinglekene ble det arrangert en nordisk landskamp innendørs (Nordic indoor match 2015), der Hynne kom på tredjeplass på 800 meter, bak Anna Silvander og Stina Troest.AndRo Data - Landskamp Norge - Sverige - Finland - Danmark - Island 2015, besøkt 26. mars 2016.

Hun kom på fjerdeplass på 400 meter i NM i friidrett 2015, men stilte ikke til start på 800 meter. I august kom hun på tredjeplass på 800 meter i BMC Grand Prix i England, og hun vant samme distanse under Meeting Melinda i Italia.

 2016 
Den 27. januar 2016 satte hun ny personlig rekord på 600 meter innendørs, under Ranheim Sprintstevne i Ranheimhallen i Trondheim. Hun løp på 1:28,91, som var raskere enn Mari Bjones norske bestenotering fra 1999. Men, siden dette var et miksløp så teller det ikke som norsk bestenotering. I samme stevne satte hun personlig rekord på 60 meter, med 7,88 sekunder. Tre dager senere satte hun norsk rekord på 800 meter innendørs, med 2:02,76, under Scandinavian Milers Club-stevnet i Göteborg.Telemarksavisa - Hedda Hynne satte ny norsk rekord, besøkt 27. mars 2016. Hun vant denne distansen. Den 13. februar forbedret hun den norske innendørsrekorden på 800 til 2:01,82, da hun kom på annenplass i Nordenkampen i Växjö, der hun kom på annenplass bak islandske Aníta Hinriksdóttir.

Tiden hennes i Nordenkampen kvalifiserte til VM i friidrett innendørs 2016, der hun var én av to norske utøvere – Isabelle Pedersen var den andre. I innledningsheatet i VM løp hun 800 meter på 2:03,96, som var niende beste tid, og hun gikk dermed ikke til finalen.

Hynne forbedret sin personlige rekord på 800 meter under Gouden Spike i Nederland i juni, til 2:01,70, deretter forbedret hun den ytterligere til 2:01,33 i Diamond League-stevnet i Stockholm 16. juni.Kondis.no - 800 m-pers på Hedda Hynne i Gouden Spike i Nederland, besøkt 17. juni 2016.NRK.no - Sterk 800 meter i Stockholm, besøkt 17. juni 2016. Hun deltok i EM i friidrett 2016, og kvalifiserte seg til finalen på 800 meter der. I finalen satte hun personlig rekord med 2:00,94, og endte på syvendeplass av de åtte som løp i finalen. I Sommer-OL 2016 i Rio løp hun 800 meter på 2:01,64, og gikk ikke videre til semifinalen.

Hun begynte å slite med et tretthetsbrudd i høyre fot etter EM i friidrett, og hun avsluttet sesongen etter OL, for å trene rehabilitering.Aftenposten - Bråstopp for løpekometen Hedda Hynne etter OL, besøkt 20. januar 2017.

 2017 
Den 18. januar satte hun ny norsk bestenotering på 600 meter innendørs, i Vinterligaen 2017 i Ranheimshallen, med tiden 1:29,46.Varden - Hynne satte ny norsk rekord! , besøkt 20. januar 2017. Tiden regnes som norsk «bestenotering», og ikke som norsk «rekord», fordi 600 meter ikke er en offisiell distanse. Hun deltok i friidrett under Reykjavík International Games 2017, der hun kom på andreplass på 800 meter, bak Aníta Hinriksdóttir, og hun fikk sølv på 800 meter og gull på 4 x 300 meter stafett under Nordisk mesterskap i friidrett innendørs 2017. 

Hun kom på niendeplass på 800 meter under Bislett Games, og fikk bronse på 800 meter under Lag-EM i friidrett 2017, der Norge deltok i First League. Hun kom også på tredjeplass på 800 meter under London Grand Prix og femteplass i Birmingham Grand Prix. 

Under Diamond League-stevne i London 9. juli løp Hedda inn til ny personlig beste på 800 meter (1.59,87), og var med det kvalifisert for VM i friidrett 2017. Med denne tiden var hun kun fem hundredeler fra den norske rekorden til Ingvill Måkestad Bovim. Hun nådde semifinalen på 800 meter under VM i friidrett, men fikk der tiende beste tid (1:59,88), og gikk ikke til finalen. I NM i friidrett 2017 fikk hun sølv på 400 meter. 

 2018 
Hun deltok i Nordisk mesterskap i friidrett innendørs 2018, og fikk der sølv på 800 meter, tre hundredeler bak Hanna Hermansson fra Sverige. 

Utendørs kom hun på åttendeplass på 800 meter under Bislett Games, og hun kom på niendeplass i BAUHAUS-galan. Hun var tatt ut til å delta i EM i friidrett 2018, men trakk seg fra løpet etter oppvarmingen før forsøksheatet, fordi hun ikke følte at kroppen fungerte som den skulle.Dagbladet.no - Medaljehåpets EM-drøm knust - trakk seg etter oppvarmingen, besøkt 7. august 2018. Under NM i friidrett 2018 fikk hun to medaljer – gull på 800 meter og bronse på 400 meter. Hun deltok i Memorial van Damme i Brussel i august, og kom der på femteplass på 800 meter.

 2019 
Hynne startet 2019 med seier på 800 meter under Karsten Warholm International 2019 i januar. Under Nordisk mesterskap i friidrett innendørs 2019 (Nordenkampen) fikk hun sølv på 800 meter, bak Sara Kuivisto fra Finland. Hun kom på niendeplass på 800 meter under Müller Indoor Grand Prix i Birmingham, og deltok i EM i friidrett innendørs 2019, men ble der slått ut i forsøksheatet der hun løp på 2:05,73.World Athletics - Hedda Hynne - Results, besøkt 15. september 2020. 

Hun startet utendørssesongen med Trond Mohn Games, der hun kom på tredjeplass på 600 meter. Under Bislett Games 2019 kom hun på tiendeplass på 800 meter. Hun løp mange stevner i juli, med seier i Folksam Grand Prix i Karlstad, andreplass i Boysen Memorial i Oslo og Spitzen Leichtathletik i Luzern, og seier i Motonet GP i Finland. Hun vant 800 meter under NM i friidrett 2019. Norge deltok i First league (nivå 2) under Lag-EM i friidrett 2019, og Hynne vant der 800 meter. Hennes raskeste 800 meter denne sesongen løp hun under Palio Citta della Quercia-stevnet i Rovereto i Italia, som hun vant med tiden 2:00,53. 

I august kom hun på tredjeplass på 800 meter under Weltklasse Zürich. Hun kom til semifinalen på 800 meter i VM i Doha 28. september, der hun løp på 2:01,03.

 2020 
NM i friidrett innendørs 2020 ble arrangert i Bærum idrettspark i Rud i Bærum, og Hynne vant der 800 meter. Hun vant også 800 meter under Karsten Warholm International 2020.

Under Persestevnet i Trondheim i juni satte hun personlig rekord på 600 meter, med tiden 1:28,42. Tiden var den nest beste tiden av en norsk kvinne noen sinne, og var kun 14 hundredeler dårligere enn Trine Mjålands norske bestenotering fra 2014.Friidrett1 - Hedda Hynne hundredeler bak norsk bestenotering, besøkt 15. september 2020. Hun løp på 2:00,72 under stevnet CITIUS Champs i Sveits, og 1. august løp hun på 1:59,94 under Triveneto Meeting i Italia, dette var hennes tredje løp noen sinne under 2 minutter.Kondis.no - Hedda Hynne under 2 min på 800 m for tredje gang, besøkt 15. september 2020.

Den 8. september 2020 satte Hynne norsk rekord på 800 m med 1.59,15 under et stevne i Rovereto i Italia. Ingvill Måkestad Bovim hadde den gamle rekorden med 1.59,82 fra 2010. Under et stevne i Bellinzona i Sveits 15. september 2020 forbedret Hynne rekorden til 1.58.10, årsbeste i verden og nordisk rekord.Hynne sjokkerte med årsbeste i verden: – Det er sykt å høre. NRK. Besøkt 15. september 2020. Under NM i friidrett 2020 vant hun 800 meter, og hun avsluttet sesongen med å sette norsk bestenotering og personlig rekord på 600 meter under stevnet 3000m i flomlys i Trondheim.Norges Friidrettsforbund - Klar norsk bestenotering av Hedda Hynne, besøkt 9. februar 2021.

 2021 
Hun sesongåpnet under innendørsstevnet Meeting Hauts-de-France Pas-de-Calais i Frankrike den 9. februar, og satte der norsk rekord på 800 meter med 2:00,92.NRK.no - Hynne åpnet med norsk rekord, besøkt 9. februar 2021.

Hynne deltok for landet sitt på 800 meter under Sommer-OL 2020 i Tokyo og hadde 23. beste tid i semifinalene, men klarte ikke å kvalifisere seg til finalen.

1. juli 2025 kunngjorde hun at hun avsluttet karrieren.

 Medaljer i norske mesterskap 
Plassering Øvelse År Gull  800 meter  2014, 2018, 2019, 2020, 2021, 2022, 2023 Gull  800 meter innendørs  2012, 2015, 2020 Sølv  400 meter  2014, 2017 Sølv  800 meter  2013 Sølv  1500 meter  2023 Sølv  400 meter innendørs  2015 Bronse  400 meter  2018 Bronse  400 meter innendørs  2012

 Referanser 
friidrett.no: NM 400 meter kvinner. 
friidrett.no: NM 800 meter kvinner. 
friidrett.no: NM 400 meter innendørs kvinner. 
friidrett.no: NM 800 meter innendørs kvinner. 

 Eksterne lenker 

  Min Friidrettsstatistikk - Hedda Hynne
  Profil hos European Athletics
  Profil hos AllAthletics 

Kategori:Personer fra Skien kommune
Kategori:Norske sprintere
Kategori:Norske mellomdistanseløpere
Kategori:Norgesmestere i friidrett
Kategori:Friidrettsutøvere for IK Tjalve
Kategori:Friidrettsutøvere for Strindheim IL
Kategori:Deltakere for Norge under Sommer-OL 2016
Kategori:Friidrettsutøvere under Sommer-OL 2016
Kategori:Deltakere for Norge under VM i friidrett innendørs 2016
Kategori:Deltakere for Norge under EM i friidrett 2016
Kategori:Deltakere for Norge under VM i friidrett 2017
Kategori:Deltakere for Norge under EM i friidrett innendørs 2019
Kategori:Deltakere for Norge under VM i friidrett 2019
Kategori:Deltakere for Norge under EM i friidrett innendørs 2021
Kategori:Deltakere for Norge under Sommer-OL 2020
Kategori:Friidrettsutøvere under Sommer-OL 2020
Kategori:Deltakere for Norge under VM i friidrett innendørs 2022
Kategori:Deltakere for Norge under VM i friidrett 2022
Kategori:Deltakere for Norge under EM i friidrett 2022
Kategori:Deltakere for Norge under EM i friidrett innendørs 2023
Kategori:Deltakere for Norge under VM i friidrett 2023